Hjálparsamtök óttast að fylgdarlaus börn frá Úkraínu hafi þegar lent í klóm fólks sem stundar mansal. Á þeim tuttugu dögum sem liðnir eru frá innrásinni í Úkraínu verður úkraínskt barn flóttamaður á hverri sekúndu.
Um 1,4 milljónir barna eru í hópi þeirra fjölmörgu sem flúið hafa frá Úkraínu frá því Rússar réðust inn í landið þann 24. febrúar síðastliðinn. Það eru tuttugu dagar síðan innrásin hófst og tölurnar sýna að á hverjum degi hafa um 70 þúsund börn flúið heimili sín. James Elder, talsmaður UNICEF, barnahjálpar Sameinuðu þjóðanna, segir að það séu um 55 börn á hverri mínútu, sem þýði að næstum á hverri sekúndu verði úkraínskt barn flóttamaður.
Mörg þessara barna eru á flótta með fjölskyldum sínum, en ekki öll. Áætlað er að um 200 þúsund úkraínsk börn búi á munaðarleysingjaheimilum. Samtök sem kallast Aerial Recovery eru meðal þeirra sem reyna að aðstoða þessi börn við að komast í öruggt skjól utan heimalandsins. Og það er alveg ljóst að þá aðstoð þarf. Eins og í flestum stríðsátökum sprettur upp fólkið sem nýtir sér neyð annarra. Eftirlitslaus börn á flótta eru sérstaklega berskjölduð fyrir mansali og þegar er óttast um afdrif þúsunda munaðarlausra barna í Úkraínu, barna sem hjálparsamtök hafa ekki náð að hafa upp á eftir að stríðið braust út.
Eins og kunnugt er mega karlmenn á aldrinum 18 til sextugs ekki yfirgefa landið því þeir þurfa að sinna herþjónustu. Séu karlmenn hins vegar á ferð með þrjú eða fleiri börn er þeim oft hleypt út úr landi. Mikil ringulreið ríkir víða á landamærastöðvum í Úkraínu og lítið svigrúm til eftirlits með þeim sem yfirgefa Úkraínu. Samkvæmt áðurnefndum samtökum eru dæmi þess að karlar fari úr landi með börn sem þeir eiga ekkert í, börn sem þá verða fórnarlömb mansals.
Önnur aðferð sem þrælahaldarar beita er að nýta örtröðina á landamærum til að lokka til sín börn með loforðum um mat og húsaskjól. Börn sem hafa hvergi höfði að halla verða þannig oft auðveld bráð.

Á þeim tuttugu dögum sem liðnir eru frá innrásinni í Úkraínu verður úkraínskt barn flóttamaður á hverri sekúndu. Hjálparsamtök óttast að fylgdarlaus börn hafi þegar lent í klóm mannræningja. fólks sem stundar mansal. 